Daniel Martinazzo

**Daniel Domingo Martinazzo** **Mattar**, nado en San Juan o 9 de xaneiro de 1958, é un ex xogador de hóckey a patíns arxentino. 

Considerado o mellor xogador arxentino da historia e un dos mellores xogadores a nivel global de todos os tempos, desenvolveu a maior parte da súa carreira no Liceo da Coruña, sendo o maior emblema da historia do club. É o máximo goleador histórico do Liceo, con 661 goles, e conquistou con el un total de 21 títulos: cinco ligas, catro Copas do Rei, tres Copas de Europa, tres Copas Intercontinentais, unha Recopa de Europa, unha Copa CERS e catro Supercopas de Europa. Ademais foi catro veces máximo goleador da liga española. Xogou tamén en Italia, onde gañou dúas ligas italianas e unha Copa CERS co HC Amatori Vercelli. 

A nivel internacional, foi dúas veces campión do mundo coa selección arxentina, coa que gañou ademais a medalla de ouro nos Xogos Panamericanos de 1979. 

En 1978 recibiu o Premio Olimpia de Ouro coma o deportista arxentino máis destacado do ano. En 1980 e 1990 recibiu o Premio Konex de Platino como mellor xogador arxentino da década na súa especialidade. Martinazzo tamén destacou polo seu xogo limpo, recibindo en 1980 o premio ao xogador máis correcto do Campionato do Mundo dese ano. En 1983, o Comité Olímpico Italiano outorgoulle a medalla ao Mérito Deportivo.

## Traxectoria deportiva
Nado o 9 de xaneiro de 1958, a capital do hóckey a patíns na Arxentina, onde comeza a xogar no Club Deportivo Unión Estudiantil. Destaca moi novo, debutando coa selección arxentina sub-18 con 11 anos e proclamándose campión arxentino xuvenil aos 13. Na Arxentina gañou catro campionatos nacionais.

A principios dos anos '80 trasladouse a Europa, ao HC Castiglione della Pescaia. Xogou no H.C. Liceo entre 1981 e 1982, proclamándose máximo goleador da liga, trofeo que repetiría nos anos 1985, 1986 e 1988, e gañando a Copa CERS e Copa do Rei. En 1982 fichou polo HC Amatori Vercelli italiano, club no que permaneceu dúas tempadas e co que gañou dúas ligas e unha Copa CERS. En 1984 volveu ao H.C. Liceo co que conseguiu cinco ligas, tres Copas do Rei, tres Copas de Europa, tres Copas Intercontinentais, unha Recopa de Europa e catro Supercopas de Europa. Marcou un total de 661 goles co Liceo, sendo o máximo goleador da historia do club.

Nunha reportaxe realizada polo diario El País (España), Martinazzo definía do seguinte xeito as Características do hóckey a patíns en Argentina: 

Foi 111 veces internacional coa selección arxentina. Con 18 anos disputou o seu primeiro Campionato do Mundo, no que foi subcampión en 1976 en Oviedo. Dous anos máis tarde gañou o campionato celebrado na súa cidade natal, San Juan. Foi novamente subcampión en Talcahuano (Chile) en 1980 e proclamouse campión por segunda vez en Novara (Italia) en 1984. Tamén gañou a medalla de ouro nos Xogos Panamericanos celebrados en San Xoán de Porto Rico en 1979.

Retirouse como xogador en 1993. Posteriormente foi presidente da *Federación Sanjuanina de Patín* entre os anos 1994 e 2003. É considerado un dos mellores xogadores dos anos 80.

Dende o 2006, o Torneo Internacional de Hóckey a Patíns San Juan leva o seu nome, disputándose a Copa Daniel Martinazzo.

## Palmarés
### H.C. Liceo
***3 Copas de Europa**: 1987, 1988 e 1991.
***3 Copas Intercontinentais**: 1987, 1989 e 1993.
***1 Recopa de Europa**: 1989/90.
***1 Copa CERS**: 1982.
***4 Supercopas de Europa**: 1987, 1988, 1990 e 1992.
***5 Ligas españolas**: 1986, 1987, 1990, 1991 e 1993.
***4 Copas do Rei**: 1982, 1988, 1989 e 1991.

### HC Amatori Vercelli
***1 Copa CERS**: 1983.
***2 Ligas italianas**: 1983 e 1984.
***1 Copa de Italia**: 1983.

### Selección arxentina
***2 Campionatos do Mundo**: 1978 e 1984
***1 Xogos Panamericanos**: 1979.

## Premios e distincións 
*1978: Premio Olimpia de Ouro. 
*1979: Premio Gandula.
*1980: 
**Premio ao xogador máis correcto do Campionato do Mundo. 
**Premio Olimpia de Prata. 
*1983: Medalla ao Mérito Deportivo entregada polo Comité Olímpico Italiano. 
*1984: 
**Premio ao Mellor Xogador Mundial.
**Premio Olimpia de Prata.
*1992: Nomeamento ao Premio Príncipe de Asturias.
*Premio ao Máximo Goleador da Liga Española: 1982, 1985, 1986 e 1988.

## Notas 
## Véxase tamén 
### Ligazóns externas 
*Daniel Martinazzo en Konex
*Rollhockey - Weltmeisterschaften (Herren)